text: Fartgrænser ophæves - i Legoland
  23 maj 2013 kl. 14.18
  Næste lørdag er fart-grænserne ophævet i Legoland. Parken får besøg af 30 ægte Ferrarier - og i Miniland sniger de hurtige sportsvogne sig også ind.
  Lørdag den 1. juni inviterer Legoland også alle børn mellem tre og 12 år gratis i legelandet - hvis de kommer i en hjemmebygget sæbekassebil!
  Sæbekassebilerne kommer til at køre parade sammen med de røde Ferrarier - og de præsenteres side om side med super-bilerne.
  
  Tæt på
  - Muligheden for at opleve Legoland fra sædet af sin egen, hjemmebyggede sæbekassebil og oven i købet i et optog sammen med ægte Ferrarier, hører heller ikke hverdagen til. Derfor håber vi, at rigtig mange børn har lyst til at køre med og gøre dagen til en fest, forklarer eventchef Claus Pedersen.
  - Chancen for at komme så tæt på så mange rigtige Ferrarier, der oven i købet holder stille, så man faktisk har mulighed for rigtigt at nærstudere de imponerende maskiners mange detaljer, hører sjældenhederne til, siger han.
  